Folketing
2006-03-31

Så er spørgsmålet alligevel, om man ikke der kunne gå ind og gøre noget, fordi det netop handler om, at vi ændrer synet på kroppen, så kvinder får større tillid til sig selv. For mange år siden kom en bog, der hed »Kvinde kend din krop«. Der er nu kommet en ny bog, der hedder »Mand kend din krop«. Vi er nogle, der glæder os til, at der er nogle mænd, der begynder at læse den. Spørgsmålet er, om man kunne lave en eller anden kampagne med udgangspunkt i overskriften »Kvinde elsk din krop«. For når jeg læser rapporterne fra forskere, der arbejder med det her område, og når jeg læser de interviews, der er med de her piger, er det store problem jo, at de ikke elsker sig selv. Det kunne godt være, at vi kunne understøtte sådan en kampagne. Under alle omstændigheder har jeg lagt mærke til, at de pårørende til spiseforstyrrede er gået i gang med noget, der ligner en kampagne, der hedder Bodytalk.